b'\n_START_ARTICLE_\nJevgeni Nabokov\n_START_SECTION_\nNHL-ura (1997\xe2\x80\x932010)\n_START_PARAGRAPH_\nSan Jose varasi Nabokovin NHL:\xc3\xa4\xc3\xa4n vuoden 1994 varaustilaisuudessa. H\xc3\xa4nen varausnumeronsa oli 219. Nabokov siirtyi Pohjois-Amerikkaan kaudeksi 1997\xe2\x80\x931998, mutta pelasi ensimm\xc3\xa4isen NHL-pelins\xc3\xa4 vasta kaudella 1999\xe2\x80\x932000. Kaudeksi 2000\xe2\x80\x932001 h\xc3\xa4n nousi Steve Shieldsin ohi Sharksin ykk\xc3\xb6svahdiksi. Kaudet 2001\xe2\x80\x932002 ja 2002\xe2\x80\x932003 Nabokov torjui Sharksin ykk\xc3\xb6sveskarina, suomalaisvahtien Vesa Toskalan ja Miikka Kiprusoffin kamppaillessa Sharksin kakkosmaalivahdin paikasta._NEWLINE_Kilpailu Toskalan ja Kiprusoffin v\xc3\xa4lill\xc3\xa4 p\xc3\xa4\xc3\xa4ttyi Kiprusoffin siirrytty\xc3\xa4 Calgary Flamesiin. Kaudella 2003\xe2\x80\x932004 Nabokov ja Toskala kilpailivat ykk\xc3\xb6svahdin paikasta. P\xc3\xa4\xc3\xa4valmentaja Ron Wilson peluutti Nabokovia kauden aikana 59 ottelussa ja Toskalaa 28 ottelussa. Nabokov pelasi upean kauden, h\xc3\xa4nen torjuntaprosenttinsa oli 92,1% ja Sharks selvisi helposti pudotuspeleihin. Pudotuspeleiss\xc3\xa4 Nabokov pelasi viel\xc3\xa4 paremmin 17 ottelua, torjuntaprosentti 93,5% ja Sharksin liito jatkui. Lopulta Sharks taipui konferenssi-finaalissa Kiprusoffin edustamalla Flamesille, ja Stanley Cup j\xc3\xa4i haaveeksi._NEWLINE_NHL:n ty\xc3\xb6sulun aikaan kaudella 2004\xe2\x80\x932005 Nabokov pelasi Metallurg Magnitogorskin paidassa, mutta palasi j\xc3\xa4lleen Sharksin ykk\xc3\xb6svahdiksi kaudelle 2005\xe2\x80\x932006. Kausi 2005\xe2\x80\x932006 meni Nabokovilta kuitenkin penkin alle. Runkosarjassa torjuntaprosentti oli vaatimaton 88,5% ja Pudotuspeleiss\xc3\xa4 Nabokov sai pelata ainoastaan yhden ottelun, ennen kuin Toskala nousi h\xc3\xa4nen edelleen ykk\xc3\xb6svahdiksi._NEWLINE_Seuraavalla kaudella 2006\xe2\x80\x932007 "Nabby" valtasi j\xc3\xa4lleen ykk\xc3\xb6svahdin paikan takaisin itselleen, hienojen peliotteidensa ansiosta. Lopulta Nabokovin ja Toskalan kilpailu p\xc3\xa4\xc3\xa4ttyi ennen kautta 2007\xe2\x80\x932008, kun Toskala myytiin Toronto Maple Leafsiin. Kaudella 2007\xe2\x80\x932008 Nabokov torjui Sharksin maalilla runkosarjassa per\xc3\xa4ti 77 ottelussa. Pudotuspeleiss\xc3\xa4 Sharks putosi toisella kierroksella. Kauteen 2008\xe2\x80\x932009 Sharks l\xc3\xa4hti kovin tavoittein, ja runkosarja sujuikin j\xc3\xa4lleen hienosti, mutta pudotuspeleiss\xc3\xa4 Sharks putosi katastrofaalisesti jo ensimm\xc3\xa4isell\xc3\xa4 kierroksella, eik\xc3\xa4 Nabokov ollut pudotuspeleiss\xc3\xa4 l\xc3\xa4hell\xc3\xa4k\xc3\xa4\xc3\xa4n parasta tasoaan. _NEWLINE_Kaudelle 2009\xe2\x80\x932010 Sharks l\xc3\xa4hti j\xc3\xa4lleen tavoittelemaan Stanley Cupia. Nabokov pelasi upean runkosarjan, ja h\xc3\xa4nt\xc3\xa4 povattiin jopa Vezina Trophy -ehdokkaaksi. Pudospeleiss\xc3\xa4 Nabokov pelasi kelvollisesti, muttei huipputasolla ja Sharks putosi konferenssifinaalissa._NEWLINE_Kauden j\xc3\xa4lkeen GM Doug Wilson p\xc3\xa4\xc3\xa4tti ettei Nabokovin kuuden miljoonan dollarin sopimusta jatketa, ja niin ven\xc3\xa4l\xc3\xa4isveteraani sai alkaa etsi\xc3\xa4 uutta seuraa.\n_START_SECTION_\nSiirto SKA Pietariin\n_START_PARAGRAPH_\nKaudeksi 2010\xe2\x80\x932011 Nabokov siirtyi nelivuotisella sopimuksella KHL-liigassa pelaavaan SKA Pietariin. Nabokov ei onnistunut KHL:ss\xc3\xa4 odotetusti ja sopimus purettiin joulukuussa 2010.\n_START_SECTION_\nNHL-paluu (2011\xe2\x80\x93)\n_START_PARAGRAPH_\nNabokov teki vapaana-agenttina loppukauden kattavan sopimuksen NHL seura Detroit Red Wingsin kanssa alkuvuodesta 2011. Sopimuksen arvo oli 421 393\xe2\x82\xac, mutta tullessaan KHL-liigasta joutui h\xc3\xa4n menem\xc3\xa4\xc3\xa4n ensin waiver-listan kautta, jolloin mill\xc3\xa4 tahansa muullakin NHL joukkueella oli mahdollisuus tarjota h\xc3\xa4nelle sopimusta. New York Islanders nappasi Nabokovin suoraan Detroitin nokan edest\xc3\xa4 waiver-listalta omaan joukkueeseensa, mutta Nabokov ei suostunut pelaamaan Islandersin joukkueessa eik\xc3\xa4 n\xc3\xa4in ollen koskaan saapunut joukkueen vahvuuteen. Nabokov ei pelannut sen j\xc3\xa4lkeen miss\xc3\xa4\xc3\xa4n, vaikka h\xc3\xa4n oli Islandersin listoilla. _NEWLINE_Kaudella 2011\xe2\x80\x932012 Nabokov vihdoin suostui pelaamaan Islandersissa. Nabokov torjui hienon kauden heikon Islandersin maalilla, ja oli joukkueen selv\xc3\xa4 tukipilari koko kauden ajan. Nabokov pelasi kaudella 42 ottelua, torjuntaprosentilla 91,4%. Hienot otteet "Saarelaisten" maalilla takasivat Nabokoville vuoden jatkosopimuksen Islandersin._NEWLINE_Nabokov pelasi j\xc3\xa4lleen hienon kauden Islandersin maalinsuulla 2012\xe2\x80\x932013 ja auttoi joukkueensa Islandersin  NHL:n pudotuspeleihin ensi kerrtaa sitten kauden 2006\xe2\x80\x932007. Pudotuspeleiss\xc3\xa4 Islanders kuitenkin putosi jo ensimm\xc3\xa4isell\xc3\xa4 kierroksella. Kauden j\xc3\xa4lkeen kokenut Nabokov kirjoitti jatkosopimuksen Islandersiin._NEWLINE_Kes\xc3\xa4ll\xc3\xa4 2014 Nabokov siirtyi Tampa Bay Lightningiin yhden vuoden ja 1,55 miljoonan dollarin arvoisella sopimuksella. Helmikuussa 2015 Nabokov siirtyi San Jose Sharksiin, mik\xc3\xa4 synnytti spekulaatioita h\xc3\xa4nen uran lopetuksesta. Nabokov ilmoittikin viikko siirron j\xc3\xa4lkeen lopettavansa pelaajauransa.\n_START_SECTION_\nMaajoukkueura\n_START_PARAGRAPH_\nMaajoukkueuransa Nabokov aloitti Kazakstanin maajoukkueessa, J\xc3\xa4\xc3\xa4kiekon C-tason MM-kisoissa 1994, miss\xc3\xa4 h\xc3\xa4n torjui Kazakstanin maalilla kolmessa ottelussa. _NEWLINE_Seuraavan kerran Nabokov sai pelata maajoukkueessa vasta vuonna 2006, Torinon talviolympialaisissa Ven\xc3\xa4j\xc3\xa4\xc3\xa4 edustaen, kansainv\xc3\xa4lisen j\xc3\xa4\xc3\xa4kiekkoliiton estetty\xc3\xa4 maajoukkueen vaihdon siihen asti. Nabokov oli turnauksen toiseksi paras maalivahti tilastojen valossa, Suomen Antero Niittym\xc3\xa4en j\xc3\xa4lkeen. Ven\xc3\xa4j\xc3\xa4 sijoittui turnauksessa nelj\xc3\xa4nneksi._NEWLINE_Nabokov edusti Ven\xc3\xa4j\xc3\xa4\xc3\xa4 vuoden 2008 MM-kisoissa, miss\xc3\xa4 joukkue voitti Vjat\xc5\xa1eslav Bykovin alaisuudessa MM-kultaa. Nabokovista tuli Bykovin luottomies, ja Bykov valitsi Nabokovin Ven\xc3\xa4j\xc3\xa4n joukkueeseen vuoden 2010 Vancouverin talviolympialaisiin. Nabokov torjui Ven\xc3\xa4j\xc3\xa4n maalilla kaksi alkusarjan ottelua, Ilja Bryzgalovin pelatessa yhden. Ven\xc3\xa4j\xc3\xa4 oli turnauksen suursuosikki, mutta Kanada murskasi Ven\xc3\xa4j\xc3\xa4npuoliv\xc3\xa4lieriss\xc3\xa4, tulittaen Nabokovin vaihtoon, loppulukemin 7\xe2\x80\x933._NEWLINE_Vaikka Nabokov oli ollut pitk\xc3\xa4\xc3\xa4n pelaamatta, Bykov valitsi h\xc3\xa4net Ven\xc3\xa4j\xc3\xa4n ykk\xc3\xb6svahdiksi vuoden 2011 MM-kisoihin. Nabokov pelasi heikosti Ven\xc3\xa4j\xc3\xa4n ensimm\xc3\xa4isess\xc3\xa4 ottelussa Saksaa vastaan, jonka Ven\xc3\xa4j\xc3\xa4 h\xc3\xa4visi 2\xe2\x80\x930. Seuraavassa ottelussa Ven\xc3\xa4j\xc3\xa4 voitti piskuisen Slovenian niukasti 6\xe2\x80\x934, Nabokovin pahoista virheist\xc3\xa4 huolimatta, sill\xc3\xa4 kaksi maalia meni "Nabbyn" piikkiin. Pelattuaan kisoissa 4 ottelua, Nabokov loukkaantui kesken turnauksen ja n\xc3\xa4in Konstantin Barulinista tuli ykk\xc3\xb6svahti, ja kakkosvahdiksi h\xc3\xa4lytettiin Vasili Ko\xc5\xa1et\xc5\xa1kin.\n_START_SECTION_\nErikoista\n_START_PARAGRAPH_\nNabokov on loukkaantunut kahdesti pahoin, kiekon menty\xc3\xa4 l\xc3\xa4pi h\xc3\xa4nen kyp\xc3\xa4r\xc3\xa4st\xc3\xa4\xc3\xa4n. Ensi kerran silloin kun h\xc3\xa4n pelasi San Jose Sharksissa ja toisen kerran kaudella 2011\xe2\x80\x932012 pelatessaan New York Islandersin paidassa. Nabokov on my\xc3\xb6s tehnyt maalin NHL:ss\xc3\xa4.'